khistorydata/jeongjo-sjw-relations huggingface dataset:
정조 2년
惠慶宮藥房口傳達曰。昨陳水剌之請。顒俟勉從之音。及奉下答。又復靳許。相顧愕然。不勝抑鬱之至。竊伏念哀毁之中。恃粥日久。元氣之澌綴。茶粥之消鑠。乃是必至之勢。以我聖上篤至之誠孝。其爲焦迫。當復如何。非不知罔極之痛。愈往愈切。而事有輕重。禮有節度。豈容任情固拒。不思所以俯就之道乎。伏乞豁然回聽。亟許所請。以寬聖心。以副二情。不勝萬幸。惶恐敢啓。諺書下答曰。罔極之痛。日往而愈難抑。然米飮。豈有進服之意。而自上過慮之故。爲此頻進。一縷旣存。冥頑之甚。自然進服而救支。而又爲如此。罔極中尤爲不安。勿爲念慮望也。
정조 2년
藥房口傳再啓曰。伏奉惠慶宮下答。又未蒙回聽。臣等已不勝焦迫之忱。筵席伏承有喉氣之敎。此是胃氣不足之致。目今水剌之復常。尤不容一時暫緩。若敢不拘常例。再達于惠慶宮。惶恐敢啓。答曰。知道。
정조 2년
以大司諫柳義養。司諫洪彦喆。正言李殷模趙鼎鎭牌不進罷職傳旨。傳于徐有防曰。只推。
정조 2년
又傳于曰。俄問畿營。儒臣今日當到城外云。予心欣喜。當如何哉。老人起居。當寒可念。況京第想不如鄕廬之穩。庖人饋肉。廩人饋粟。卽古之禮也。其令度支。食物柴炭。卽爲輸送事。分付。
정조 2년
有政。吏批。判書洪樂純進。參判徐浩修進。參議李義翊進。同副承旨申應顯進。啓曰。臺諫有闕員。今當差出。而擬望之人乏少。外任竝擬。何如。傳曰。允。
정조 2년
以宋樂爲持平。李敬玉爲敦寧都正。鄭民始爲奉常提調。金履仁爲東部都事。李齊淵爲北部奉事。金載升爲義陵參奉。柳薰爲北靑府使。金熹爲獻納。西春君燁。敍用事承傳。
정조 2년
兵批。行判書李徽之病。參判徐有隣病。參議李謙煥病。參知洪樂彬入直進。啓曰。五衛將朴宗益。景福宮衛將張鎭嵩。俱以身病猝重。旬月之內。無望供職。呈狀乞遞。輪番之任。不可久曠。竝改差。何如。傳曰。允。副護軍李邦綏李晟李邦城徐赫修申大億。副司直尹東暹金華鎭吳載純金熤徐有慶李性源洪秀輔李漢膺李柱國李義弼李晉圭李鎭衡李義寬金尙默李復祥林鼎遠李東泰宋鍈。
정조 2년
蔡弘履。以忠勳府言啓曰。本府書寫忠義衛張星燁有頉代。忠義衛李熻差下。依例以假郞廳稱號。何如。傳曰。允。
정조 2년
申應顯。以義禁府言啓曰。咸鏡監司趙㻐狀啓。據刑曹粘目內。北靑前府使李獻慶。移本府處之事。允下矣。李獻慶。今方待命。卽爲拿囚之意。敢啓。傳曰。知道。
정조 2년
又以義禁府言啓曰。蔚珍前縣令許淳。前縣令沈樂洙。時縣令全光天等。拿處事。傳旨啓下矣。許淳沈樂洙等卽爲拿囚。而全光天。時在任所云。依例發遣府書吏。拿來。何如。傳曰。允。
정조 2년
祭酒宋德相疏曰。伏以臣於日昨。以力疾趍命之意。附達於亞卿狀啓中矣。在臣道理。宜不敢更事遲延。而此除伏聞聖上俯諒賤心。許伸所守之義。特改告身。命官親授。臣感激奉戴。思欲歸死輦下。以謝光寵。曷有窮已。第臣狗馬賤疾。近又一添於關格。再添於寒感。强勉登程。實難自力。而亞卿伏啓。旣指日以聞。則又不敢遷退。遂乃舍命就途。且行且止。離家四日。始達於宿舂之程。而殘喘餘息。撼頓觸傷。僵踣寓次。生意索然。無由趁卽獻身象魏。歸命司敗。以請積歲逋慢之罪。彌切兢惕。若無所容。仍竊念臣之從前株執。惟在於守分養拙。待盡溝壑。而猥荷聖世殊遇。隆恩盛禮。愈往愈摯。理窮情迫。終到此境。回顧初心。慙懼冞極。其勢必不免爲喪一己素守之志。累聖朝則哲之明而後已矣。伏願聖慈。察臣至愚。諒臣至懇。明賜進退。以幸公私。不勝大願。答曰。省卿疏竝悉卿懇。知卿無恙上來。延佇之餘。慰備無已。又聞知申之言。卿之造朝。當在再明云。惟是屈指。念卿旅次齟齬。不腆之物。已命該曹輸送。卿其安心領受。善爲休養。是所企望也。
정조 2년
禮曹判書金華鎭疏曰。伏以臣卽伏見諫長箚本。以日昨節目之初不審量。至有該堂譴罰之請。臣於此。誠不勝悚恧。擧哀命下之後。本曹儀註。參考已行之國制。磨鍊擧哀節次而已。今諫臣之言如此。以臣蔑識。未知何以則可得其當也。臣之無似。猥忝掌禮之任。臨事昏憒。致速人言。區區自處之義。更無去就之可論。玆敢露章自列。伏乞聖明。亟降重譴。以謝臺議。以安私分。不勝幸甚。答曰。省疏具悉。毋論事之是非。承宣旣已以此暫遞。宜無異同。所辭本任。今姑許遞焉。
정조 2년
獻納李東郁疏曰。伏以臣。本以鹵姿。濫蒙洪造。向者玉署恩除。遽降於待罪下邑之日。馹召遠頒。邑里動色。纔到城闉。旋蒙恩遞。繼伏奉出彊之命。而以臣母年迫八耋。特推孝理之化。俾遂至切之願。闔門感祝。圖報無地。迺者薇垣之新命。又下此際。臣雙擎除旨。感惶冞切。不知蟣蝨賤臣。何以得此於聖明也。其在分義。宜卽竭蹶趍承。以伸叩謝之忱。而第臣於本院。旣經司諫。詮曹雖失照檢。法例自在當遞。況臣南邑遞歸之後。解由有拘。尙未成出。以此以彼。官職去就非所可論。玆敢略暴微懇。仰瀆崇聽。伏乞聖慈。俯垂諒察。亟命照例遞改。以存公格。以安私分。不勝幸甚。臣不敢以見職自居。而沐浴之義。根於秉彝。憂憤所激。略此附陳焉。噫。顧今三司之請。府院之啓。何莫非必誅之凶。而語其亂本逆魁。則鄭妻之千妖萬惡。爲諸賊之根抵。龜柱之三罪竝發。爲群逆之窩窟。覆載之所不容。神人之所共憤。此而不誅。則三尺之王章屈矣。萬古之民彝斁矣。是豈一日之所可容貸者。而上下相持。閱歲經年。或偃處於輦轂之下。或假息於海島之中。王法不加。視若尋常。求之古今。考諸史牒。豈有惡逆之如二賊。而尙逭顯戮者乎。臣之所大懼者。窮寇圖生。計無不出。禍根潛長。慮無不至。梟種獍孼。同聲嘯聚。凶圖逆謀。暗地醞釀。不知何樣禍機。伏在何處。思之及此。不覺懍然。伏願殿下。無以私掩公。無以恩害義。廓揮乾斷。亟從三司之請。使亂萌永杜。國勢益鞏焉。踏啓字。
정조 2년
戊戌十二月初十日。兼春秋朴行淳。刑曹啓目。罪人李光點殺人罪。終不直告。嚴刑得情。何如。啓。傳曰。更加嚴刑。期於得情爲良如敎。
정조 2년
刑曹啓目。殺人罪人李千奉嚴刑取服。何如。傳曰。更加嚴刑。期於得情爲良如敎。
정조 2년
刑曹啓目。罪人朴墡。嚴刑取服。何如。啓。傳曰。更加嚴刑。期於得情爲良如敎。
정조 2년
刑曹啓目。僞寶罪人金奉鎭。嚴刑得情。何如。啓。傳曰。更加嚴刑。期於得情爲良如敎。
정조 2년
刑曹啓目。罪人尙光澤。以疏批添書罪。結案取招。依法典照律。啓。傳曰。依允。
정조 2년
戊戌十二月初十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。惠慶宮氣候。夜來更若何。上曰。諸節比昨一樣。而嘔氣轉甚。米飮亦不得頻頻進服。不勝憂悶。國榮曰。嘔氣之症。專由於眞元澌敗。胃氣虛弱之致。扶元補脾之道。莫如水剌。而連日仰請復常。尙不肯許。臣等益不勝煎悶之至矣。上曰。見今水剌復常。一時爲急。而尙無强進之望。其爲悶迫之狀。何可言喩。國榮曰。今日則將屢陳達辭。期於回聽矣。上曰。惠慶宮進服三錢重人蔘粟米飮。一貼煎入。出榻敎上曰。儒賢今日入來乎。國榮曰。今日則當到城外云矣。上曰。注書出去。儒賢方到何處與否。知入。賤臣。承命出問後。回奏曰。去夜宿於沙平。今午當入城云矣。上曰。褒貶。所以黜幽陟明之意也。考其治績之能否而書其等第之高下。如非久於其任。則難知其誰能誰否。以故。外任則未滿五十日者。以日淺懸之。而至於京司。則不然。有昨拜而今褒者。朝除而暮貶者。殊非重考績之意。此亦不可不定式者也。國榮曰。聖敎誠然矣。外方則果有五十日之限。而京司之不計其限。旋除旋貶。可謂不經之典矣。上曰。政院褒貶。已爲之乎。國榮曰。以注書之不得備員。姑未擧行。上曰。注書未差代。口傳差出。出榻敎命退去。諸臣以次出。
정조 2년
戊戌十二月初十日巳時。上御熙政堂。大臣備局堂上引見入侍時。領議政金尙喆。左議政徐命善。右議政鄭弘淳。兼刑曹判書具善復。行戶曹判書具允鈺。左參贊洪樂性。行右參贊李重祜。行兵曹判書李徽之。行副司直金孝大。吏曹判書洪樂純。行訓鍊都正李國賢。吏曹參判徐浩修。行副司直柳戇。行左承旨鄭民始。記事官鄭東浚。事變假注書朴思默。記事官徐龍輔金勉柱。以次進伏訖。尙喆等曰。日間聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。尙喆曰。此江原監司李亨逵狀啓也。備陳被災尤甚處。不可不設賑之狀。仍請本道帖別備各穀七千石劃給。空名帖六百張成送。明春種糧次。浦項楊津可興倉米租四千石許劃事。請令廟堂。稟旨分付矣。浦項可興移轉之請。顧令嶺南湖西。俱方設賑。則此時移穀他道。勢難容議。此則置之。賑穀七千石。依請許施。而如有所餘。自當依例還錄。空名帖六百張。亦爲成送事。分付該曹。何如。上曰。依爲之。出擧條尙喆曰。此京畿監司鄭尙淳狀啓也。備陳驪州等尤甚邑。不可不設賑之狀。營賑穀三千石。常賑耗二千石。特許劃給事。請令廟堂稟處矣。今此所請。不甚過多。賑後所餘。亦必還錄。依狀請許施。何如。上曰。依爲之。出擧條尙喆曰。每當荒年。朝家之許給災結。無所慳惜者。實出於損上益下之德意。而奸民猾吏。籍此爲舞弄之淵藪。取考諸道災報。則川浦災名之最宜難愼者。不能詳審。所謂永頉之數。近年以來。殆近二萬。年年若此。元結安得不縮。國計安得不哀痛。此莫非守令不能躬審明覈。致此虛實之相蒙。民國之俱病。決不當一任其因循玩愒。一番大釐正之道。不可不擇送均田使。逐邑改量。而連値災年。姑難輕議。爲先嚴飭諸道。春省秋檢之時。使其守土之官。就此每年永頉之處。其所弄奸者。一一査正。從實修報於明年收租案。以爲考勤慢勸懲之地。而如是申飭之後。一循前套。不遵朝令之守令。不但隨現重勘。不善檢飭之道臣。難免其責。以此出擧條。分付諸道。俾有實效。何如。上曰。依爲之。允鈺曰。大臣所陳。實是捄本之論。而臣亦有所達者矣。大抵實結之減縮。專由於永災之過多。一懸永頉之後。更無還起之報。事之寒心。已無可言。而雖以新還起一節言之。年分時。每年申飭。非不嚴截。而外邑田吏與面任。以作奸偸竊爲事。守令亦不親執窮覈。致使帳付之元摠。一任其耗縮。若無別般嚴飭。則此弊無以防塞。自明年爲始。毋論舊陳與永頉。守令一一躬審。春則勸耕。秋則檢田。以時起實數。報于營門。自營門察其多寡。若復如前塞責。則是列邑守令。不畏朝令。全無警惕之致。此等之邑。道臣隨加論責。年分狀入來之後。自臣曹。逐道査勘。比年較量。就其中所報之最少邑。一依還上居末例論罪。斷不可已。以此意。申飭諸道。何如。上曰。一體嚴飭。可也。出擧條尙喆曰。喬桐水使洪秀輔。實恙難强。屢呈辭狀。曠務可悶。今姑許遞。何如。上曰。依爲之。出擧條尙喆曰。社壇祭罷後。還宮之時。百官陪班。全不成樣。其時事勢。容或有參恕之道。上自卿宰。下至庶僚。雖姑不指名現告。國綱朝體。不當一任其慢忽。伊時東西押班監察。拿問處之。以懲日後。何如。上曰。依爲之。出擧條尙喆曰。槐院公事提調有闕之代。以左承旨鄭民始。使之句管。何如。上曰。依爲之。出擧條徽之曰。內禁衛一二番。以宣薦塡差事。永爲定式。而其中能麽兒禁軍二人。定爲本番執事。火砲禁軍二人。以軍器寺及三軍門別破陣中。取才口傳。以爲本番。號令火砲。則此與凡禁軍有異。不可無之。依前施行。何如。上曰。依爲之。出擧條上命書傳敎曰。政官牌招開政。尙喆曰。軍門鑄錢。有歲前了當撤罷之敎。而聞戶判之言。則若於歲前撤罷。則多有未收殺之歎云矣。上曰。大抵鑄錢之弊。甚於亡國。奸弊百生。人心日移。此豈細故也。前後提敎。不啻幾次。而今又以歲前未收殺等說爲奏。此必欲延拕時日之計也。戶判事。誠慨然矣。此亦大關紀綱。更勿提奏之意。言於戶判。可也。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書朴奎淳仕。
정조 2년
申應顯啓曰。大司憲宋文載。執義兪彦鏶。掌令高益擎金鍾厚在外。持平宋樂任所在外。一員未差。今日以監察茶時之意。敢啓。傳曰。知道。
정조 2년
藥房都提調臣徐命善。提調臣具允鈺。左副承旨臣蔡弘履啓曰。節屆隆冬。寒事漸緊。伏未審此時。聖體。若何。今日臣等。率諸御醫。趁早入診。詳察聖候爲宜。王大妃殿氣候。何如。惠慶宮哀毁之餘。氣候。何如。中宮殿氣候。何如。淑昌宮氣候。何如。臣等不任區區憂慮。敢來問安。竝此仰稟。答曰。知道。各殿氣候一樣矣。下敎曰。入侍宜矣。
정조 2년
申應顯。以宿衛所言啓曰。今日中日日次矣。本所所管入直部將。守門禁軍。扈衛軍官。武藝別監及內外營入直軍兵等。待標信下。發令箭分送試所之意。敢啓。傳曰。知道。
정조 2년
鄭民始。以禁衛營言啓曰。本營軍色從事官金熹。今已敍用。仍爲差下。使之察任。何如。傳曰。允。
정조 2년
又以御營廳言啓曰。今日本廳褒貶時。東營入直騎士將把摠哨官。依前例。使之替代來參。而待宿衛所令箭擧行之意。敢啓。傳曰。知道。
정조 2년
申應顯。以義禁府言啓曰。前持平金樂熙。禁推事。傳旨啓下矣。金樂熙時在洪忠道忠州地云。依例發遣府羅將。拿來。何如。傳曰。待待命拿囚。
정조 2년
傳于蔡弘履曰。儒臣造朝。遣官迎入。禮也。明日。遣參贊偕入。
정조 2년
領府事李溵箚曰。伏以臣蒙恩調病。已過旬餘。而所患諸症。有加無減。最是下腹脹滿。尤係醫家難治之症。坐臥俱防。寢食全廢。晝夜昏綴。喘喘欲死。前後起居之班。自速闕禮之罪。固已惶隕靡措。而又況考績一事。不輕而重。束帶赴坐。實無其望。緣臣病伏。終廢應行之殿最。則其爲事體之未安。尤當如何。病心悚恐。如負大何。玆敢短箚仰籲。恭俟處分。伏乞聖慈。俯垂矜憐。亟命鐫改臣本兼兩任軍器寺提調。劃卽出代。以爲及時擧行之地。仍許臣長暇。俾尋生路。不勝幸甚。答曰。省箚具悉卿懇。一時旡妄。自可勿藥。卿其安心善攝。遣史官傳諭。
정조 2년
祭酒宋德相疏曰。伏以臣昨承聖批。辭敎懇摯。有踰常例。臣奉讀未半。不覺感涕之交逬也。至於食物輸送之命。掖隷勞問之擧。俱是曠絶之恩也。夫古所謂繼粟繼肉。此乃三代以來。國君養賢之重典。而伻人亟問。又是衛侯待士之盛意。則實非人人所可堪者。臣於此。尤不勝其惝怳罔措也。臣嘗聞孝宗大王。於先臣時烈。施此恩禮。如臣不肖之無能爲役於先臣者。濫叨異渥。一如孝廟之於先臣。臣之慙惶踧踖。尤當如何也。況臣病伏寓次。尙稽肅命。而徑受匪頒。亦非所安。伏乞聖明。俯賜諒察。亟收食物誤恩。以安賤分。千萬幸甚。答曰。省疏卿懇具悉。昨日柴饍輸送之命。出於禮待之意。亦是恒典。卿何辭遜之有。卿其安心領受。望也。傳于蔡弘履曰。此批答。遣史官傳諭于儒臣宋德相處。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨蔡弘履坐。右副承旨徐有防坐直。同副承旨申應顯坐直。注書柳孟養藥院直鄭東浚仕直。事變假注書朴奎淳仕。
정조 2년
申應顯啓曰。大司憲宋文載。執義兪彦鏶。掌令高益擎金鍾厚。持平宋樂在外。一員未差。今日監察茶時之意。敢啓。傳曰。知道。
정조 2년
傳于申應顯曰。儒臣入侍。都承旨同爲入侍。
정조 2년
傳于徐有防曰。殿最當前。前禮曹判書金華鎭。仍任前職。牌招察任。
정조 2년
申應顯啓曰。春帖字製述人。今已抄啓矣。藝文提學洪國榮。待明朝牌招。以爲出韻科次。何如。傳曰。允。
정조 2년
傳于申應顯曰。各司貶坐。明日亦依例爲之。
정조 2년
蔡弘履。以弘文館言啓曰。本館上番副校理臣沈念祖。以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 2년
又以禮曹言啓曰。今此奉朝賀洪鳳漢。四仲朔四名日忌辰日。墓所祭需及守墓軍等。一依丙申新定式。贈貞敬夫人李氏祭需及守墓軍。題給例擧行之意。分付。何如。傳曰。允。
정조 2년
申應顯。以禮曹言啓曰。明日中宮殿誕日陳賀。惠慶宮公除前。何以爲之乎。敢稟。傳曰。停止。
정조 2년
傳于蔡弘履曰。入侍時。副校理宋煥億。同爲入侍。
정조 2년
戊戌十二月十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。惠慶宮氣候。若何。上曰。與前一樣矣。國榮曰。水剌復常以後。所進多少。何如。上曰。藥院之請。連日而不止。又因予之泣懇。不得已勉從而所進極鮮。甚可悶也。國榮曰。水剌旣復。則所進雖少。大勝於米飮之屬。自此元氣。漸可扶接。實爲萬幸矣。上曰。儒賢已入闕乎。國榮曰。姑未入來。而似聞參贊延入之際。自有升降攝讓之節。似當遲滯矣。上曰。虛竚之際。今將接見。予心欣幸不可言。國榮曰。自古林下讀書之士。罕有出脚。此非但苦守丘壑之志。亦觀時世而去就之。如非人君禮延之有道。誠意之可孚。則不可致之。而方今新化丕暢。政先招賢。山林宿德之士。今方造朝。上可以匡輔君德。下可以飭勵群工。凡在瞻聆。孰不欽仰。而第始勤終怠。古人有戒。始雖誠意而招徠。難保誠意而聽言。凡於論學議治之際。必開心見誠。然後可使招徠之意。不歸於虛禮。伏望深留意焉。上曰。儒賢今將登筵。故予亦有多少商量者。而卿言若是切實。可不自勉。命退去。諸臣以次出。
정조 2년
中宮殿誕日。大殿王大妃殿惠慶宮。政院玉堂口傳問安。答曰。知道。
정조 2년
中宮殿。政院玉堂單子問安。答曰。知道。淑昌宮。政院玉堂口傳問安。答曰。知悉。中宮殿。朝廷二品以上六曹堂上奉朝賀單子問安。答曰。知道。
정조 2년
蔡弘履。以實錄廳郞廳。以摠截官意啓曰。實錄堂上。加數啓下事。命下矣。以行副司直吳載純金熤李性源差下。使之察任。何如。傳曰。允。
정조 2년
吏曹口傳政事。兼同知實錄事吳載純金熤李性源。
정조 2년
戊戌十二月十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。今日日氣稍寒。夜間聖體。若何。上曰。一樣矣。國榮曰。惠慶宮氣候。夜來。若何。上曰。與昨一樣矣。上曰。惠慶宮進服三錢重人蔘粟米飮。一貼煎入。出榻敎上曰。春帖子。已出韻乎。國榮曰。俄纔出韻矣。上曰。製述人。各歸其家製進乎。國榮曰。皆於關外公廨。來會製納云矣。上曰。儒賢將入處城內云乎。國榮曰。昨日旣承聖敎。故今將相議入來。而多有掣礙之事。姑未決定云矣。上曰。山林入來後。當卽開講。而望前則連値有事。望後當爲之矣。國榮曰。似然矣。上曰。初見儒賢。聞其陳勉之語。則見識通透。條理分明。有足以感動人心。積年蘊蓄之工。於是益著。果叶所望矣。國榮曰。臣亦入侍參聞。而奏對之際。一言半辭。莫不引經而據義。自淺而入深。如非宿德宏儒。則初登筵席。豈如是純熟乎。上曰。然矣。講席討論之際。必多有資益。深以爲幸也。命退去。諸臣以次出。
정조 2년
戊戌十二月十三日辰時。上御誠正閣。軍士房承旨入侍時。行左承旨鄭民始。記事官鄭東浚徐龍輔金勉柱。以次進伏訖。上曰。昨日儒賢入侍筵話。使注書。詳爲記注。可也。仍命讀刑曹公事。民始。讀奏。命書判付訖。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨蔡弘履坐。右副承旨徐有防坐直。同副承旨申應顯坐。注書柳孟養藥院直鄭東浚仕直。事變假注書朴奎淳仕。
정조 2년
徐有防啓曰。諫院許久闕啓。事甚未安。未肅拜呈告人員。倂卽牌招。何如。傳曰。允。
정조 2년
傳于蔡弘履曰。禮房承旨。馳詣宗廟景慕宮。奉審後。祭物祭器祭井看審。諸執事進排官。摘奸以來。
정조 2년
傳于徐有防曰。雖是日暖間頉稟之時。儒臣旣已上來。明日晝講爲之事。該房知悉。
정조 2년
鄭民始。以宿衛所言啓曰。龍虎營褒貶時。入直禁軍將。待標信下。發令箭使之替代。進參後還入直之意。敢啓。傳曰。知道。
정조 2년
又以都摠府言啓曰。副摠管沈㶊之。以禮曹參判。本曹褒貶坐起出去之意。敢啓。傳曰。知道。
정조 2년
徐有防。以吏曹言啓曰。今此宗廟景慕宮望祭。大祝。皆以侍從塡差。而時無職名人員。令該曹。口傳付軍職。何如。傳曰。允。
정조 2년
申應顯。以義禁府言啓曰。慶尙道醴泉居童蒙韓五良原情。據刑曹啓目判付內。該郡守。爲先令該府拿囚。嚴問口招事。啓下矣。醴泉郡守鄭東藎。時在任所云。依例發遣府羅將。拿來。何如。傳曰。允。
정조 2년
戊戌十二月十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。惠慶宮氣候。若何。上曰。凡節比前一樣。而嘔氣尙未快祛。故水剌不得多進。伏悶。國榮曰。聞醫女所傳之言。則尙有滯候。故嘔氣有時發作云。連以干橘之屬。作茶飮進服。則自可漸減矣。上曰。惠慶宮公除。計幾日爲之乎。國榮曰。自成服日。計十三日除之。故十九日當爲公除云矣。上曰。惠慶宮進服三錢重人蔘粟米飮。一貼煎入。出榻敎上曰。山林。當寒造朝。冷邸凡百。想多齟齬。國榮曰。柴炭雖已輸送。而老人居處。似不無齟齬之慮矣。上曰。山林上來。業已五日。而間因有故。尙未開講。殊甚可悶。明日。雖開拆不妨。開講。今將下敎矣。國榮曰。近以日寒。雖已停講。儒賢入來。最急者講筵。雖於明日。爲之好矣。上曰。儒賢。以日前登對時奏語觀之。文義。必多有可聞之說矣。國榮曰。然矣。命讀各道狀啓。國榮讀奏訖。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐。同副承旨申應顯坐。注書柳孟養藥院直鄭東浚仕直。事變假注書朴奎淳仕。
정조 2년
傳于蔡弘履曰。吏曹房承旨。持褒貶啓本入侍。
정조 2년
洪國榮。以耆老所言啓曰。本所堂上。多有身病。今秋冬等褒貶啓本。限內不得封進之意。敢啓。傳曰。知道。
정조 2년
鄭民始。以中樞府言啓曰。本府郞廳及醫員錄事等。今戊戌年秋冬等褒貶。當爲等第。而領中樞府事臣李溵。病勢無減。限內不得磨勘之意。敢啓。傳曰。知道。
정조 2년
徐有防。以宣惠廳言啓曰。司僕寺僉正李廷恢。本廳郞廳差下矣。本廳事務繁重。勢難兼行。在前亦有本職遞改之例。李廷恢僉正之任。依例許遞。仍令該曹。付軍職。使之專察本廳之任。何如。傳曰。允。
정조 2년
洪國榮。以戶曹言啓曰。本曹今戊戌秋冬等褒貶磨勘時。本曹郞廳。啓本中一字誤書。擦改之意。敢啓。傳曰。知道。
정조 2년
又以禮曹言啓曰。本曹今秋冬等褒貶時。典牲署奉事金尙選。與判書臣金華鎭。掌樂院主簿李奎亮。與參判臣沈㶊之。有應避之嫌。不得同議磨勘。各其別啓本。等第以入之意。敢啓。傳曰。知道。
정조 2년
又以禮曹言啓曰。本曹今秋冬等褒貶時。成均館司成崔鳴玉。以在外未肅拜。懸頉不進。事體未安。以其本館褒貶之不爲。雖不得等第。不可置之。令吏曹中考施行。何如。傳曰。允。
정조 2년
鄭民始。以兵曹言啓曰。本曹今戊戌年秋冬褒貶等第磨勘以入。而曹所屬訓鍊院官員等。丁酉年秋冬等褒貶。其時官員。已多遞易。依例蕩滌。軍器寺典設司官員等褒貶。因各其提調有故。不得一體磨勘之意。敢啓。傳曰。知道。
정조 2년
有政。吏批。判書洪樂純。參判徐浩修進。參議李義翊式暇。左副承旨蔡弘履進。以吳載純爲大司憲。李夔爲持平。金憙爲校理。李正模爲順興府使。趙武範爲古阜郡守。李宗魯爲康翎縣監。李齊鵬爲眞寶縣監。李鎭斗爲司宰直長。經筵官宋德相金亮行兪彦鏶金鍾厚。惠陵參奉宋煥程。內侍敎官趙德洵相換。
정조 2년
兵批。行判書李徽之進。參判徐有隣病。參議李謙煥入直。參知洪樂彬病。同副承旨申應顯進。啓曰。京畿水使。今當差出。而當品中可擬之人乏少。曾經堂上兵使他道兵使。竝擬。何如。傳曰。允。以李漸運李健秀爲五衛將。林擎翰爲部將。安栐爲守門將。白東俊爲京畿水使。張玹奎爲礪峴僉使。副司直宋文載李鼎揆沈樂洙金樂熙。副護軍李殷福。副司果李廷恢。同知金鼎澤。僉知金東植金光運單付。
정조 2년
洪國榮。以工曹言啓曰。本曹郞廳。今戊戌年秋冬等褒貶及屬司繕工監尙衣院造紙署。瓦署典涓司。今戊戌年秋冬等褒貶。合六度磨勘以入。而屬司中掌苑署。今戊戌年秋冬等褒貶。因該署提調有故。限內不得磨勘之意。敢啓。傳曰。知道。
정조 2년
鄭民始。以訓鍊都監言啓曰。今戊戌年秋冬等褒貶時。哨官啓本中。刀割一處之意。敢啓。傳曰。知道。
정조 2년
又以禁衛營言啓曰。本營褒貶時。兼把摠益山郡守鄭存養。與都提調有相避之故。別啓本一度。書入之意。敢啓。傳曰。知道。
정조 2년
戊戌十二月十五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今日。卽儒賢初登講席之日也。討論文義之際。必多有可觀。庶可資益聖學。輔道治敎。在庭臣隣。莫不拭目而欣仰矣。上曰。對儒賢。將開講筵。而予以空疎之學。對此窮經之宏儒。雖有資益之道。而不無望洋之嘆。是可慮也。國榮曰。聖學本自高明。今此望洋之敎。果是謙讓。而林下窮經。博識通透。有非章句俗儒之可比。凡於講學之際。其爲聖學之裨益。爲如何哉。上曰。然矣。上曰。儒賢今日則可以具品服入侍云乎。國榮曰。頃日雖承聖敎。如無更申之敎。則似不遽然改着矣。上曰。當下敎矣。國榮曰。今日殿最開坼。似於晝講後爲之矣。上曰。晝講旣是午時。則時刻尙遠。其前爲之。好矣。上曰。山林姑未入來。晝講前。足可爲之矣。上曰。今日經筵特進官及玉堂誰也。國榮曰。經筵則李徽之。特進官則臣之叔吏判。玉堂則沈念祖黃昇源矣。上曰。王大妃殿氣候有時未寧。氣滯之候。當寒可悶。卿與諸御醫。相議以調理之劑。議定製入。好矣。國榮曰。臣退出後。當與諸醫議定矣。命退去。諸臣以次出。
정조 2년
戊戌十二月十五日辰時。上御誠正閣。吏兵房承旨。持殿最入侍時。行都承旨洪國榮。行左承旨鄭民始。記事官柳孟養鄭東浚徐龍輔金勉柱。以次進伏訖。上曰。諸承旨入侍。行右承旨李鎭衡。左副承旨蔡弘履。右副承旨徐有防。同副承旨申應顯。以次進伏。上命讀各道褒貶。國榮等。以次讀奏訖。國榮曰。卽伏見京外今秋冬等褒貶啓本。則思陵令李憲泰。古阜郡守宋文楫。順興府使洪配浩。題目致勤點下。殊無嚴明殿最之意。當該堂上及該道道臣。竝推考警責。何如。上曰。依爲之。出擧條國榮曰。卽伏見京畿監司鄭尙淳。平安監司金鍾秀。黃海監司徐有寧。洪忠監司李命植。江原監司李亨逵。秋冬等褒貶啓本。則守令。無一人居下者。殊無嚴明殿最之意。竝推考。何如。上曰。依爲之。出擧條民始曰。卽伏見京畿水使洪秀輔。慶尙左水使柳鎭恒。全羅右水使柳。今秋冬等褒貶啓本。則邊將無一人居下。殊無嚴明殿最之意。竝推考警責。何如。上曰。依爲之。出擧條有防曰。卽伏見守禦廳摠戎廳諸將官秋冬等褒貶啓本。則或有未經一考而不書題目者。或有居下而不書題目者。殊無嚴明殿最之意。守禦使洪樂性。摠戎使金孝大。竝推考。何如。上曰。依爲之。出擧條弘履曰。卽伏見訓鍊都監。御營廳訓鍊院。秋冬等諸將官褒貶啓本及兵曹褒貶啓本中。宣傳官武兼禁軍將守門將部將。禮曹褒貶啓本中。四學敎授褒貶啓本。則或有未經一考而不書題目者。或有居下而亦不書題目者。殊無嚴明殿最之意。訓鍊大將具善復。御營大將李國賢。訓鍊院。禮曹。兵曹當該磨勘堂上。竝推考。何如。上曰。依爲之。出擧條有防曰。中官誤踏啓字。推考。何如。上曰。依爲之。出擧條弘履曰。日前大司憲宋文載。以縣道呈病。已經踏下矣。取考院中謄錄。則朝臣之受由下鄕者。或有呈病封啓之例。至如除職前在外者。則不得用此規。而三司之職。與他有異。則本院之循例捧入。固是不察。而當初畿營之遽然狀聞。極渉未安。京畿監司鄭尙淳。從重推考。此後則辭朝下鄕者外。毋得縣道呈病之意。另加申飭。何如。上曰。依爲之。出擧條上命書傳敎曰。湖南之古阜。不如嶺南之順興。該郡守點下之代。亦令今日政。各別擇差。一兩日內辭朝。催促下送。又命書傳敎曰。以嶺南災邑。又當數遞。順興府使代。今日政另加擇差。一兩日內辭朝。催促下送。又命書傳敎曰。未下直守令。一司除署經。當日辭朝。又命書傳敎曰。政官牌招開政。仍命退。諸臣以次退出。
정조 2년
申應顯啓曰。大司憲吳載純牌不進。執義兪彦鏶。掌令高益擎金鍾厚。持平宋樂在外。李夔牌不進。今日監察茶時之意。敢啓。傳曰。知道。
정조 2년
申應顯啓曰。合辭方張之時。兩司無詣臺之員。除在外傳旨未下外。未肅拜呈告人員。倂卽牌招。何如。傳曰。允。
정조 2년
以大司諫柳義養。司諫洪彦喆。獻納金憙。正言趙鼎鎭等。牌不進罷職傳旨。傳于申應顯曰。只推。
정조 2년
徐有防。以吏曹言啓曰。思陵令李憲泰。以私杖不察爲目。順興府使洪配浩。以過杖宜愼爲目。古阜郡守宋文揖。以災報縱錯爲目。則竝宜置下考。而置諸中考。致勤點下。殊無嚴明殿最之意。該曹堂上及當該道臣。推考警責。其中兩守令。雖已出代。旣有定式。竝與李憲泰。下考施行。何如。傳曰。允。
정조 2년
徐有防。以吏曹言啓曰。昌原府使張鉉佐。以三年窠守令。兩次居中。其不治可知。依例罷黜。何如。傳曰。允。
정조 2년
又以兵曹言啓曰。來正月初六日。社稷擧動時。隨駕馬步軍。以幾番幾哨磨鍊乎。敢稟。傳曰。訓局馬步軍及禁軍隨駕。禁御兩營騎步軍兵留陣。番數哨數。皆依臘享大祭擧動時例磨鍊。可也。
정조 2년
蔡弘履。以工曹言啓曰。本曹所屬繕工監典涓司官員。今戊戌秋冬等褒貶。磨鍊以入。而去春夏等褒貶。其時因本監提調有故。不得磨勘矣。多有遞改。今不得磨勘。依例蕩滌之意。敢啓。傳曰。知道。
정조 2년
戊戌十二月十六日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。惠慶宮氣候。近日。若何。上曰。與前一樣。而元氣尙無蘇完之氣。焦悶。國榮曰。每日粟米飮煎入者。盡爲進服乎。上曰。不得一時進服。分數三次强進矣。上曰。惠慶宮進服三錢重人蔘粟米飮。一貼煎入。出榻敎上曰。王大妃進御湯劑。議定乎。國榮曰。與諸御醫議定。則順氣散。入人蔘進御爲好矣。上曰。王大妃殿人蔘順氣散。五貼製入。出榻敎上曰。昨日講筵。文義論難之際。多有格言。頻開講筵。益聞其所不聞之言。則在予蔑學。大有益焉。甚可幸也。國榮曰。若頻賜引接。講究治道。則非但資益於聖學。推之世道。亦可以賁飾矣。上曰。然矣。國榮曰。昨見備忘下者。殿下禮賢之德。尤益欽仰矣。上曰。都憲之不為點下。非但講席體例之相妨。姑不欲責之以他事。故有是諭矣。命讀兵曹社稷擧動隨駕軍取稟草記。國榮讀奏。上曰。社稷望瘞位。已修改乎。國榮曰。尙未修改云矣。命書傳敎曰。社稷望瘞位。本署提調及戶判。進去修改事。分付。命退去。諸臣以次出。
정조 2년
戊戌十二月十六日辰時。上御誠正閣。左承旨入侍時。行左承旨鄭民始。記事官鄭東浚金勉柱李信祜。以次進伏訖。民始曰。卽伏見工曹殿最啓本。則尙衣院主簿具紞貶目中。事多未妥之妥字。誤書以安字。奏御文字。何等嚴重。等第謄書。亦當審愼。而該曹之初不致察。有此錯誤。事甚未安。不可無警。該曹堂上。倂從重推考。何如。上曰。依爲之。出擧條上命讀公事訖。命書判付。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐直。同副承旨未差。注書柳孟養藥院直鄭東浚仕直。事變假注書朴奎淳仕。
정조 2년
徐有防啓曰。合辭方張之時。兩司無詣臺之員。事甚未安。除在外傳旨未下外。未肅拜呈告人員。竝卽牌招。何如。傳曰。允。
정조 2년
蔡弘復啓曰。今十二月十九日。祿都目政事爲之之意。敢啓。傳曰。知道。
정조 2년
以儒生殿講取稟。傳于蔡弘履曰。已兼行於秋到記時。何復取稟乎。
정조 2년
以大司諫柳義養。司諫洪彦喆。掌令高益擎等。牌不進罷職傳旨。傳于徐有方曰。只推。
정조 2년
以持平李夔。正言李殷模等。牌不進罷職傳旨。傳于徐有防曰。只推。
정조 2년
以備忘記。傳于徐有防曰。日昨同副之誤捧不當捧之狀啓事。踏下傳旨之經旬撓置事。已遞都憲之連以在外啓辭。俱是大做錯也。初欲以此處分而寬恕。則不竟日。又以未下批之翰林。忽捧肅單。未移拜之注書。遽自差代。然猶時之生疎矣。今又以臺諫牌招失錯事。屢勤下詢。則問甲答乙。已極矇矓。而凡有飭敎。輒以諉咎下吏之意奏對。予於此承宣。因不欲深責。一味含容。亦係紀綱。同副承旨申應顯罷職。
정조 2년
徐有防啓曰。持平李夔。正言李殷模。旣有只推之命。卽爲牌招。何如。傳曰。允。
정조 2년
徐有防。以耆老所言啓曰。本所素稱殘薄。若干給代。不足爲養老之需。自前設屯。以補粥飮之資矣。慶尙道巨濟府民人等呈訴內。本府楊花亭項里臥一浦。望歭書堂洞等地。本非封山牧場。自是閑曠之處。而土品亦甚膏沃。政合起墾云。只以民人等所訴。有難準信。自本所摘奸。則果如民訴。此地旣是空閑。未及起耕。不入于元結。依例設屯。以資養老。何如。傳曰。見今墾田闢土。俱載京外之帳簿。則豈有閑曠之地。且屯田。亦旣公稅。則雖無先朝之禁令。當此諸道永頉。然査現之時。宜不可輕許。況有令甲乎。此草記勿施。
정조 2년
鄭民始。以兵曹言啓曰。濟物萬戶尹得寬。連二等褒貶居中。楊下萬戶金倜。雖間中。三年內二等褒貶居中。兩鎭將之不職可知。竝罷黜。何如。傳曰。允。
정조 2년
又以兵曹言啓曰。羽林衛將李煜。素患痰癖之症。當寒添劇。時月之內。無望供職。呈狀乞遞。宿衛輪番之任。不可久曠。今姑改差。何如。傳曰。允。
정조 2년
又以兵曹言啓曰。拆見諸道褒貶啓本。則平安兵使金相玉啓本中。植松萬戶張天佑。以可幸無毁爲目。仇寧萬戶金德三。以縱乏可稱。亦無顯疪爲目。竝宜置中考。而置諸上考。統制使李敬懋啓本中。栗浦權管韓致敎。以爲慮迎送。姑示警飭爲目。而置中考。北兵使李明運啓本中。防垣萬戶金光錫。以引滿妨務爲目。吾村權管盧東新。以看山奚爲目。則竝宜置下考。而置諸中考。殊無嚴明殿最之意。各該道帥臣。竝推考警責。張天佑。金德三。中考施行。金光錫韓致敎盧東新。竝以下考施行。何如。傳曰。允。
정조 2년
徐有防。以兵曹言啓曰。禁軍別將具以謙。素患痰癖之症。挾感添劇。旬月之內。差復無期。累度呈狀。實病旣如是。則領軍重任。不可暫曠。今姑改差。何如。傳曰。臧否不論於黜陟之時。反請遞改。徒有曲循之嫌。此章草記勿施。
정조 2년
又以兵曹言啓曰。今十二月十七日。順天居幼學李宜華稱名人。自敦化西挾門入來。鳴申聞鼓。依定式下該曹。推問。何如。傳曰。允。
정조 2년
大司諫柳義養。持平李夔。校理李度默。副校理沈念祖。宋煥億。正言趙鼎鎭。李殷模。修撰黃昇源。副修撰嚴思晩啓曰。請亟寢鄭致達妻減死安置之命。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。請黑山島定配罪人龜柱。亟加嚴鞫。快正王法。條辭見上答三司曰。不允。
정조 2년
大司諫柳義養。持平李夔。正言趙鼎鎭李殷模啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥藉之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。條辭見上答兩司曰。不允。
정조 2년
持平李夔啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請椒子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者一一査出。絶島散配。請三水府定配罪人孫孝忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。條辭見上答府曰。不允。
정조 2년
正言李殷模啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大爕。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。請恒善支屬。亟命散配。日謙兄弟。竝投絶島。以嚴堤防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畁罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰。支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削出罪人鄭履煥。絶島安置。條辭見上答院曰。不允。
정조 2년
府新啓。新除授持平宋樂。時在黃海道康翎地任所。請斯速乘馹上來事。下諭。答曰。依啓。
정조 2년
領議政金尙喆箚曰。伏以。今因御營廳將官殿最之不書題目。有大將推考之命。臣於此。誠不勝慙悚之至。考績事體。至爲嚴重。凡於黜陟之間。宜有貶褒之言。而循襲謬例。罪在不審。則職忝摠察。旣主其事。今於問備之下。其何可諉之將臣。獨爲晏然乎。玆敢短箚自列。伏乞聖明。亟降威罰。以嚴公法。以安私分焉。
정조 2년
左議政徐命善箚曰。伏以。臣伏見擧條下者。以訓局殿最中。未經考而不書題目。因承宣所請。有大將推考之命。臣不勝瞿然慙悚之至。考績之法。貴在詳明。而褒貶之際。無所論評。雖是因襲之謬例。終欠綜核之實政。規警之來。何以自解。第念此事磨勘。臣實主之。而同議將臣。替被其罰。臣豈容安於倖逭。不思所以自引乎。兹將短箚。仰請譴何。伏乞聖明。亟降威罰。俾公法嚴而私心便。不勝幸甚。答曰。省箚具悉卿懇。考績而不書績。實有欠於熙績之義。然主殿陟。自有其人。在卿旁觀。何替引之有。箚辭萬萬過當。卿其安心勿辭。卽起視事焉。仍傳曰。此批答。遣史官傳諭于御營都提調領議政及都監都提調左議政。
정조 2년
左參贊洪樂性疏曰。伏以。卽伏見時囚罪人姜文會申大權等原情。判付下者。有議處之命。而大權。卽臣之表從弟也。法不當參涉議讞。故玆敢援例仰陳。伏乞亟賜處分。以便公私。不勝幸甚。答曰。省疏具悉。令次堂擧行。
정조 2년
副修撰李謙彬疏曰。伏以。臣母素抱奇疾。居恒奄奄。少失調將。氣輒昏窒。急投藥餌。左右按摩。久乃得甦。以臣情私。豈有束帶供職之望。而仰感恩私。俯怵義分。病勢稍歇。則抑情持被。宿症復發。則輒犯瀆撓。罪負旣積。方寸常亂。臣之情事。其亦悶且切矣。又自日前風痺之症。乘虛猝發。肢體麻木。神識昏瞀。子孫在傍而不辨笑啼。藥漿灌口而未分甘辛。轉側須人。氣息凜綴。傍側所見。爲之驚遑。人子情理。寧不焦迫。臣方煎泣抱持。實無頃刻離捨之勢。玆不得不疾聲申籲於天地父母之下。伏乞聖慈。特賜諒察。將臣職名。亟許鐫改。俾便救謢焉。答曰。省疏具悉。爾勿辭。救護察職。
정조 2년
四學幼學尹敬鉉李英雲閔景孝趙學元趙益喆黄載鼎李宗淵金履淵金奭行李明謙金晩淳李輪祥金斗晶李度廉權趾淵權箕應黃仁純南應來尹致猶金錫根李義敦黃基晩李肇源李膺淵李義弘李義溫朴昇源沈允之鄭持綏徐有倫徐萬修沈能進沈翼之沈述祖洪樂吉申在賓申光素朴宗尹申在宣趙學雲金性根朴宗輔朴準源沈魯賢閔百謙閔百純閔百漸徐有秉權厚應金宗赫任熤李應宗承膺祚徐美修姜德恒朴興淳李宗漢宋煥德洪仁煥李彦九。李振玉金鍾文許金德老宋翼孫馬思德閔文洙柳鎭宅崔逵翰李澤鎭李元一李亨進柳謐鄭時容元在長李經九朴㣧元李瑴李在純李象鉉具命稷兪漢相鄭㝡成金漸祿李曾彬李魯彬李日彬姜在寬姜在寅李箕元具仁欽閔義爀姜彙喆李悎祜李希訥申景哲李羲鼎尹趾東姜良會沈冕之柳倬任浹任洽朴鍾迪安植尹善衡李尙謙李晦祥尹之鉉尹之鍾李存謙李克謙李光謙李敏培朴壽煥朴昌壽李基復許彬李宜達洪秉周李烜宋在履李東晩尹赫東李仁謙李儒準洪遇燮黃夏鎭尹濡尹溶沈鑄李鼎九李厚老洪胤祚吳敏常兪漢扶沈鎜李相重李致重任烒趙明鎭李慶相李東赫李廷翼兪山柱朴南壽兪民柱洪秉儒李義性李普漢朴明壽尹在亨申大中趙學善趙學順金明淳沈純鎭沈逈鎭吳夏常吳明常金重西李齊栢金命瑜李鳳舒宋宅明車亨逵文養老黃履坤李宗濂朴鳳赫朴敏德李龍柱任宗臣康就甸金良喆張漢豊白光彦李信默金鉉玉張相五鄭泰柱等疏曰。伏以。泰運熙明。文敎彬蔚。載路之玉帛戔戔。盈廷之俊乂濟濟。尊道之典。尙德之事。罔不畢擧。環東土數千里。冠儒服儒者。孰不囿於聖世作人之域。而矧惟臣等。猥忝庠藉。偏蒙菁莪之化。未有絲毫之效。而若使我聖上慕賢之誠。由臣等而莫闡焉。則臣等。不但負聖朝培養之洪恩。烏可免斯文之欠事乎。仍伏念先正臣文正公宋時烈。侑配臨漳朱夫子書院事。粵在孟秋。四方多士。相率齊籲。而伏承批旨。辭敎溫摯。至有下該曹稟處之命。在今日衿紳之列者。莫不鰲抃相欣。聚首相賀曰。我聖上崇賢尊道之典。尙奚加焉。且以該曹事例言之。所當體列朝傳授之法。遵聖上已成之命。宜卽不日回啓。以竢春曹之稟處。而第其回啓。閱過六朔。寂寥而無聞。反使聖朝之盛意。因而不章。斯文之美事。從而未就。將至於歲律之云改。則臣等之憂㦨抑菀。當如何哉。臣等旣蒙恩批。昕夕顒望。而以致該曹之稽滯。終未遂斯文之大事。則臣等亦將以何顔。立於右文之世乎。臣等不避猥越。玆又相率而至。伏闕齊聲。伏乞聖上。冞篤慕賢之誠。重恢崇道之義。亟命攸司。特許從祀之請。則非獨慰臣等一片爲賢之誠。亦豈不有光於聖代重道之治乎。答曰。省疏具悉。本事之命該曹姑勿覆啓者。蓋以博考審處也。爾等之不俟成命。容易煩籲。不已汰哉。退修學業。
정조 2년
敦寧都正李敬玉疏曰。伏以臣於病蟄之中。伏奉除旨。以臣爲敦寧都正。驚惶感激。宜卽趨謝之不暇。而第於是職。旣無敦寧。則不可冒據。玆敢仰籲。伏乞聖明。俯垂諒察。卽令有司。照例遞改。以存公格。以安私分。千萬幸甚。答曰。省疏具悉。疏辭。下該曹稟處。
정조 2년
戊戌十二月十七日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。惠慶宮氣候。夜來。若何。上曰。與昨一樣矣。國榮曰。王大妃殿氣候。順氣散進御後。加減。若何。上曰。別無加減。而元氣虛弱。故滯候有時發作。焦悶。粟米飮。姑爲進御。好矣。國榮曰。氣虛則輒有滯候。此是例症矣。扶接元氣。莫如粟米飮矣。上曰。王大妃殿進御二錢重人蔘粟米飮。一貼煎入。出榻敎上曰。惠慶宮進服三錢重人蔘粟米飮。一貼煎入。出榻敎上曰。儒賢。何時入處城內云乎。國榮曰。城內無可合所住處。故姑未決定云矣。上曰。業欲夜對。而以儒賢之在城外。有所難便。尙不得爲之。亦可悶也。國榮曰。未入城內之前。夜對恐難頻頻爲之矣。上曰。先正配臨漳書院之請。曾因儒疏。特令該曹稟處矣。該曹尙未覆啓。則固當待朝家處分。而學儒又此陳疏。事甚怪矣。國榮曰。陳請之後。當待成命。不宜瀆撓。而復事煩請。殊甚輕率矣。命退去。諸臣以次出。
정조 2년
戊戌十二月十七日辰時。上御誠正閣。右副承旨入侍時。右副承旨徐有防。記事官鄭東浚徐龍輔金勉柱。以次進伏訖。上命讀禁府公事。有防讀奏。命書判付訖。命書傳敎曰。因耆老所草記思之。各宮房田畓中。加耕量外及諸凡折受之自宮望呈者。雖許免稅。而必由吏曹。又經戶曹。然後始下本道之意。曾有飭敎。則各衙門營門田畓之免稅。亦是任土所出。所係誠不細矣。豈可以一張公文成給。致令上損經費。下貽民弊乎。且版曹金石之典。獨行於宮房。而不行於營衙。亦非宮府一體之義。此後勿論衙門營門。屯田及折受。必依宮房例。自該處啓聞。下戶曹覆啓稟處。行會本道。然後始許劃給。而又許免公稅事定式施行之意。分付各衙門營門及該曹諸道。又命書傳敎曰。先朝令甲後。各衙門營門折受屯田處。免稅必多。而以月前嶺伯啓聞觀之。混稱無乎。事極可駭。其令戶曹。取元啓本。詳細考閱。又考本曹定式時謄錄。其後冒犯免稅處。一一査櫛。草記以聞。上命退。承史以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐。同副承旨柳義養坐直。注書柳孟養藥院直鄭東浚仕直。事變假注書朴奎淳仕。
정조 2년
徐有防啓曰。同副承旨柳義養。卽爲牌招。何如。傳曰。允。
정조 2년
又啓曰。同副承旨柳義養。承牌來詣闕外。而以前任江陵府使。方在解由未出之中。何以爲之。敢稟。傳曰。勿拘。
정조 2년
傳于蔡弘履曰。今夜欲爲夜對。卿其入來事。傳諭于儒賢處。
정조 2년
傳于柳義養曰。坐直承旨入侍。
정조 2년
柳義養。以禮曹言啓曰。今十二月十九日惠慶宮除服儀註。直爲書入惠慶宮之意。敢啓。傳曰。知道。
정조 2년
鄭民始。以訓鍊都監言啓曰。依傳敎。臘肉進上。將校一人。軍士三名。合四人處。木布各一疋施賞之意。敢啓。傳曰。知道。
정조 2년
又以一所巡廳言啓曰。去夜初更量。犯夜人嘉善金鼎輝。四更量犯夜人出身張喜慶被捉。而依例移送義禁府之意。敢啓。傳曰。知道。
정조 2년
又以二所巡廳言啓曰。去夜五更量。犯夜人折衝金德興被捉。而依例移送義禁府之意。敢啓。傳曰。知道。
정조 2년
大司諫柳義養。校理李度默。持平李夔。副校理沈念祖宋煥億。正言趙鼎鎭李殷模。修撰黃昇源。副修撰嚴思晩啓曰。請亟寢鄭致達妻減死安置之命。快正王法。以洩神人之憤。請還寢遠竄罪人韓翼謩金吾草記勿施之令。仍施遠竄之典。請放歸田里罪人金相福。爲先極邊遠竄。請黑山島定配罪人龜柱。更加嚴鞫。快正王法。條辭見上答三司曰。不允。
정조 2년
大司諫柳義養。持平李夔。正言趙鼎鎭李殷模啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。還寢李觀源定配之命。更令王府。設鞫得情。請遲晩後物故罪人啓能。亟施孥藉之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。條辭見上答兩司曰。不允
정조 2년
持平李夔啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。南海縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。條辭見上答府曰。不允
정조 2년
正言趙鼎鎭啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大爕。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請河東府減死定配罪人昌鼎。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削出罪人鄭履煥。絶島安置。條辭見上答院曰。不允。
정조 2년
戊戌十二月十八日。兼春秋朴行淳。刑曹啓目。罪人李光點。殺人罪。變辭不服。嚴刑得情。何如。啓。傳曰。更加嚴刑。期於得情爲良如敎。
정조 2년
刑曹啓目。御寶僞造罪人朴𤩕。嚴刑得情。何如。啓。傳曰。更加嚴刑。期於得情爲良如敎。
정조 2년
刑曹啓目。殺人罪人李千奉。嚴刑得情。何如。啓。傳曰。更加嚴刑。期於得情爲良如敎。
정조 2년
戊戌十二月十八日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。今日卽立春。而日氣漸暖。曉雨滂沱。冬候之乖常。雖甚可悶。立春下雨。卽豊徵云。還可幸矣。上曰。然矣。而今冬。則終不酷寒。又過立春。時氣則可謂失節矣。國榮曰。時氣之失節。已無可言。而藏氷。國之大政。入冬以後。尙無一寒。山澤江渚之間。無片氷之可浮者。將廢凌陰之納。此亦稀有之事。上曰。藏氷甚重。專爲祀享。而今將闕焉。誠非細憂。國榮曰。聞古老流傳之言。則古戊戌無氷。而翌年登豊云矣。上曰。夜對每欲爲之。而以儒賢之在城外。尙未爲之矣。今日則將爲之矣。國榮曰。預爲下敎。然後儒賢。當入來等待矣。上曰。今將下敎矣。命讀各司草記。國榮讀奏。上曰。惠慶宮進服三錢重人蔘粟米飮。一貼煎入。出榻敎命書傳敎曰。大司諫柳義養。承旨除授。命退去。諸臣以次出。
정조 2년
戊戌十二月十八日申時。上御誠正閣。來待玉堂入侍時。修撰黄昇源。兵曹正郞朴祐源。同副承旨柳義養。記事官鄭東浚金勉柱李信祜。以次進伏訖。上曰。玉堂進前。仍下對書曰。持此封書。下去善爲廉察以來也。上曰。三馬牌入之。賤臣持入。上命承旨。分給昇源祐源。仍命先退。上命書傳敎曰。所以用人而任官者。欲其有實效也。近以洪秀輔事觀之。朝廷之以別格。擬於閫帥。曾未幾何。又復請遞。未知其間。有何聲績。而以予所知言之。可謂無着落也。且兼畿邑守令。亦不可輕遞。徒貽民弊。前喬桐水使洪秀輔。仍任前職。此時嶺閫遞易甚難。前慶尙左兵使白東俊。亦爲仍任前職。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨蔡弘履坐。右副承旨徐有防坐。同副承旨柳義養坐直。注書柳孟養藥院直鄭東浚仕直。事變假注書朴奎淳仕。
정조 2년
以備忘記。傳于蔡弘履曰。今年之冬。冬暧如春。窮沍已過。獻發在邇。江水不氷。萌芽欲坼。是何等變異也。古人所謂天怒民怨在。不幸近之。靜究厥故。誰執其咎。一則予否德。二則予否德也。予按春秋書無氷。榟愼曰。今玆宋鄭其饑乎。噫。春而無氷。猶謂之饑。況冬而無氷。國將奈何。言念至此。寧欲無吪。在予修省之道。固宜靡所不用其極。而在人事所及之處。亦豈容沁泄度日。不思來歲之用乎。惟玆無氷之災。不特時候乖順之爲渴悶。其爲用也至重且繁。爲有司者。迨此歲翻之前。不早周旋。而倘於祀典之用。果能何以措置。而忍以餧敗之物薦獻乎。是非尤憂懼之一端也。未知該曹。留意於玆事。而迄無稟定之事。可勝寒心。其令戶曹堂上。詳考已例。卽速稟處。
정조 2년
有政。吏批。判書洪樂純。參判徐浩修。參議李義翊進。左副承旨蔡弘履進。以申思運爲大司諫。南鶴聞爲獻納。洪檢爲禮曹參議。徐逈修爲敦寧都正。金道淳爲永川郡守。宋載德爲司僕僉正。
정조 2년
兵批。行判書李徽之進。參判徐有隣病。參議李謙煥病。參知洪樂彬入直進。同副承旨柳義養進。以李弘遠爲羽林將。柳大源爲五衛將。京畿水使洪秀輔。慶尙左兵使白東俊。以上仍任事承傳。副司直朴盛源。
정조 2년
柳義養啓曰。明日次對。兩司當爲進參。除在外外。未肅拜呈告人員。竝待開門牌招。以爲推移入侍之地。何如。傳曰。允。
정조 2년
傳于柳義養曰。右承旨入侍。
정조 2년
柳義養。以禮曹言啓曰。近來日氣不寒。藏氷極爲悶慮。故毋論遠近山峽。可以浮氷處。看審論報之意。嚴飭氷庫矣。卽接東西氷庫所報。則自本庫。四出看審。則七八十里之內。初無可伐之處。而斗尾漢江。乃是先合後解之處。兩涯流澌之所存者。厚不過一寸許。以此軟薄之氷。僅僅入庫。未及夏節。易爲消瀜云。而今則立春已過。日氣漸暖。前頭栗冽。亦未可必。則雖云軟薄。莫重藏氷。有難停廢。在前如此之時。不計軟薄。亦有代取船運之例。今亦依此例。主梗官卽爲出送。使之始役事。分付。何如。傳曰。允。
정조 2년
傳于柳義養曰。出疆氷庫提調許遞。口傳差出。
정조 2년
吏曹口傳政事。以蔡濟恭爲氷庫提調。
정조 2년
徐有防。以戶曹言啓曰。恩彦君䄄。以元陵守陵官。恩賜奴婢六口。尙未受出矣。慶尙道義興縣漏落奴四口。自本家望呈願受。故相考文書。則義興縣奴中巖回奴采三奴以孫奴丁必。四口身。漏落的實。依望呈爲先定給之意。分付該道。何如。傳曰。允。
정조 2년
蔡弘履。以禮曹言啓曰。惠慶宮供上。以素膳。限公除日對進事。啓下矣。公除日。止於今日。自明日。依例復常膳封進之意。分付。何如。傳曰。允。
정조 2년
鄭民始。以兵曹言啓曰。宣薦內禁衛取才時。三技以上入格人。單子修入之意。敢啓。傳曰。知道。
정조 2년
柳義養。以義禁府言啓曰。嘉善金鼎輝。去夜初更量犯夜。出身張善慶。去夜四更量犯夜。折衝金德興。去夜五更量犯夜。而因一二巡廳啓辭拿囚矣。依例隨更數。金鼎輝金德興等。各杖十度。張善慶決杖二十度後。竝放送之意。敢啓。傳曰。知道。
정조 2년
持平李夔。校理李度默金憙。副校理沈念祖宋煥億。正言李殷模趙鼎鎭。修撰嚴思晩。副修撰李謙彬啓曰。請亟寢鄭致達妻減死安置之命。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先亟邊遠竄。請黑山島定配罪人龜柱。亟加嚴鞫。快正王法。條辭見上答三司曰。不允。
정조 2년
持平李夔。正言李殷模。趙鼎鎭啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥藉之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。條辭見上答兩司曰。不允。
정조 2년
持平李夔啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴問。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。條辭見上答府曰。不允。
정조 2년
正言李殷模啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大爕。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削出罪人鄭履煥。絶島安置。條辭見上答院曰。不允。
정조 2년
戊戌十二月十九日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。惠慶宮今日除服。伏想哀慕之痛。益復罔極矣。上曰。不得已勉從禮制。而私情至痛。轉益難抑。方此元氣澌掇之中。尤切焦迫矣。國榮曰。伏見夜對。從容討論。上下酬酢之際。藹然有太和之象。細繹文義。講究治道。有勝於三晝晉接之時。靜夜閑暇之時。若頻頻賜對。則必多有裨益。甚可幸也。上曰。然矣。夜對前亦非不爲之。而至於今番。儒賢入參。故文義論難之際。多有可聞之語。其所資益。果不淺淺矣。國榮曰。召對冊子。旣以近思錄定奪。爲學之要。莫如是書。殿下雖已熟習看讀。其奥旨微辭。或不無疑晦處。更爲講論。則必有益於進修之工矣。上曰。予在春宮時。與卿等略有看讀。其後則尙不開卷。雖或略知其粗粕。其奥旨深意。亦何以透得其萬一乎。命讀公事。國榮讀奏。上曰。惠慶宮進服三錢重人蔘粟米飮。一貼煎入。出榻敎命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨蔡弘履坐。右副承旨徐有防坐直。同副承旨柳義養坐。注書柳孟養藥院直鄭東浚仕直。事變假注書朴奎淳仕。
정조 2년
惠慶宮公除翌日。大殿中宮殿政院玉堂口傳問安。答曰。知道。
정조 2년
惠慶宮。政院玉堂單子問安。答曰。知道。
정조 2년
大殿惠慶宮中宮殿。藥房口傳問安。答曰。知道。
정조 2년
惠慶宮。朝廷二品以上六曹堂上單子問安。答曰。知道。
정조 2년
李鎭衡。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 2년
蔡弘履。以弘文館言啓曰。副修撰李謙彬。由限已過。卽爲牌招察任。何如。傳曰。允。